Plodová voda

Plodová voda alebo amniotická tekutina () je tekutina, ktorá sa vytvára v priebehu tehotenstva ako ochrana vyvíjajúceho sa plodu v plodových obaloch v tele matky – budúcej rodičky.

 Význam 
Plodová voda pôsobí ako ochranné prostredie vyvíjajúceho sa plodu, aj keď sa ten anatomicky nachádza v tele budúcej rodičky. Voda vytvára okolo plodu dostatočný priestor a tým plodu umožňuje pohyb, chráni ho pred úrazmi spôsobenými vonkajšími nárazmi a vonkajším tlakom, rozopína plodové vajcia, maternicovú svalovinu, chráni placentu pred útlakmi.

Na tvorbe vody sa spočiatku podieľa telo matky, presakovaním (transsudáciou) pupočníka. Neskôr sa na tvorbe vody podieľa aj plod, ktorý ju prehĺta, spracováva tráviacim traktom a cez obličky vylučuje ako moč. Tento objem postupne stúpa a pred koncom tehotenstva je nepriamym spôsobom reabsorbovaných asi 40 % vody. Do fetoplacentárneho obehu plodu sa voda ešte predtým dostáva vstrebávaním (resorbovaním) amniem v ranom tehotenstve a pravdepodobne i povrchom embrya a následne plodu. Obeh vody je pomerne veľký a koncom tehotenstva je za jednu hodinu obmenených približne 50 % jej objemu.

Množstvo vody kolíše podľa týždňa tehotenstva, až do 38. týždňa tehotenstva obsah vody stúpa až na objem približne jedného litra a po tomto týždni jej objem klesá až na objem 250 až 700 mililitrov v čase pôrodu.

 Charakteristika 
Plodová voda je číra tekutina, ktorá sa postupne s blížiacim sa termínom pôrodu mliečne zakaľuje. Voda je slabo alkalickej reakcie (pH 6,95-7,10), kde 98,7% je tvorených vodou, 0,3% bielkoviny, 0,3% glukózy, 0,7% močovina. Plodová voda ďalej obsahuje minerálne látky a kreatín. Okrem týchto látok obsahuje aj častice epitelií odlúpané z povrchu plodu, mázok a chĺpky lanuga. V začiatku tehotenstva je plodová voda tvorená amniovým epitelom, od 12. týždňa tehotenstva i močom plodu.

Plodovú vodu je taktiež možné využiť na vyšetrenie stavu plodu, a to chemickým rozborom alebo kultiváciou buniek v nej obsiahnutých. Tieto odbery vykonáva špecializovaný lekár nasatím vody po nabodnutí plodového vajca (obalu) cez brušnú a maternicovú stenu. Tento postup je označovaný ako amniocentéza a výkonáva sa pod kontrolou ultrazvuku.

Tekutina v amniovom vaku dôležitá pre správny vývoj plodu. K jej odtoku dochádza v počiatku pôrodu. Je tvorená bunkami amnia a jej množstvo aj zloženie ovplyvňuje aj činnosť močového a tráviaceho ústrojenstva plodu.  Plodová voda sa odoberá pri amniocentéze a ďalej sa vyšetruje (karyotyp buniek plodu, DNA diagnostika). Zo sfarbenia plodovej vody pri amnioskopii je možné odhaliť eventuálne vnútromaternicové ohrozenie plodu. Množstvo plodovej vody možno odhadnúť z ultrazvukového vyšetrenia (porov. oligohydramnión, polyhydramnión).

 Odtok plodovej vody 
Odtok plodovej vody je signálom o začatí pôrodu aj vtedy, ak sa ešte nedostavili pôrodné kontrakcie.  Predčasný odtok vody, teda pred očakávaným termínom pôrodu, je signálom o predčasnom pôrode. Ak k tomuto dôjde skôr ako v 24. týždni tehotenstva, čo je hranica pre prežitie plodu, nemožno predčasný pôrod vykonať a plod je potom postihnutý vývojovou chybou.

 Pozri aj 
 pôrod

 Externé odkazy 




 Zdroj 

Kategória:Pôrod